**Κυριακή των Βαΐων**



Την ημέρα αυτή, γιορτάζουμε τη θριαμβευτική είσοδο του Ιησού στα Ιεροσόλυμα.

Χαρακτηριστικό έθιμο της ημέρας είναι ο στολισμός των εκκλησιών με κλαδιά από βάγια, φοίνικες, δάφνη, μυρτιά και ελιά. Μετά τη λειτουργία, τα κλαδιά μοιράζονται στους πιστούς.

Τα βάγια στολίζουν το εικονοστάσι, προστατεύουν από το «κακό μάτι», διώχνουν τα δαιμόνια του σπιτιού. Οι νοικοκυρές «βάτσιζαν» το σπίτι λέγοντας: «Μέσα βάγιες και χαρές, όξω ψύλλοι, κόριζες!».

Σε πολλές περιοχές της Ελλάδας τα βάγια τα πλέκουν σε πάρα πολλά σχέδια: φεγγάρια, πλοία, γαϊδουράκια, το πιο συνηθισμένο όμως είναι ο σταυρός.

Στον Έβρο, ο ιερέας πετά στον αέρα (μέσα στον ναό) φύλλα από βάγια, τα οποία οι πιστοί προσπαθούν να πιάσουν πριν πέσουν κάτω για να τα βάλλουν στο πορτοφόλι τους και να μην αδειάσει όλο τον χρόνο.

Στη Λέσβο τα παιδιά στολίζουν ένα δεμάτι από κλαδιά δάφνης με κόκκινα και πράσινα πανάκια, κρεμούν και ένα κουδούνι και καθώς πηγαίνουν από σπίτι σε σπίτι λένε: «Έξω ψύλλοι, ποντικοί μέσα σε βαθύ ρουμάνι». Στη συνέχεια, δίνουν ένα κλαδάκι στη νοικοκυρά και ζητούν το κέρασμά τους: «Χρόνια Πολλά, ονόματι Κυρίου, δος μου τ΄ αυγό να φύγω».

Σε δύο περιοχές, όμως, η Κυριακή των Βαΐων, έχει ξεχωριστή σημασία:

Στην Κέρκυρα, γίνεται λιτανεία του Σκηνώματος του Αγίου Σπυρίδωνα. Οι Κερκυραίοι τιμούν τον Άγιο που απάλλαξε το νησί από την πανώλη του 1629.

Στο Μεσολόγγι, την Κυριακή των Βαΐων του 1826, έγινε η Έξοδος του Μεσολογγίου. Οι γιορτές γίνονται προς τιμή των αγωνιστών που έπεσαν εκείνη τη μέρα.

Την Κυριακή των Βαΐων είναι έθιμο να τρώμε ψάρι.

Η έκφραση «**μετά βαΐων και κλάδων**», υποδηλώνει τη θριαμβευτική υποδοχή κάποιου.

Βατσίζω: χτυπώ με βάγια

Ρουμάνι: αδιαπέραστο δάσος

Πανώλη: πανούκλα, µαύρος θάνατος

Θριαμβευτική υποδοχή: υποδοχή με επισημότητα και τιμές

<https://youtu.be/rDXeNS9GtGE>